L-idea tal-installazzjoni hija li l-Kunsill Lokali ta' Għajnsielem jgħaqqdu r-realtà u s-sitwazzjoni li qed ngħixu bħalissa maż-żmien tar-Randan, billi jfakkru kif Ġesù bil-passjoni u l-mewt tiegħu, fdiena minn dnubietna. Ilkoll qegħdin immissu b'xi mod ma' din il-pandemija, fejn ħafna familji qegħdin jgħaddu minn żmien diffiċli u anke saħansitra tilfu lil xi ħadd għażiż qrib tagħhom. Din l-installazzjoni hija ddedikata lill-vittmi li mietu bil-Covid-19 u lill-familjari tagħhom, kif ukoll lil kull min b'xi mod għaddej minn żmien diffiċli fil-ħajja tiegħu jew tagħha. Il-proġett jikkonsisti f'aktar min 800 salib magħmulin mill-injam irriċiklat. Dawn is-slaleb qegħdin jeħlu mat-taraġ taz-zuntier tal-knisja fejn se jiġu mixgħula sabiex joħolqu atmosfera partikolari wara nżul ix-xemx. Fin-nofs taz-zuntier se jitħalla forma ta' salib kbir li jirrappreżenta lil Ġesù. In-numru tal-vittmi li dejjem qiegħed jiżdied, se jkun simbolizzat fi slaleb miżbugħin b'kulur abjad – kull salib abjad se jkun qiegħed jirrappreżenta persuna mejta bil-Covid-19. Din l-installazjoni saret bl-għajnuna ta' diversi voluntiera mill-Għaqda Drammatika Għajnsielem u Għaqda Armar bl-idea u l-ħsieb tal Viċi Sindku Franco Ciangura megħjun minn Joseph Ciantar. Grazzi bħal dejjem lil Kunsill Lokali t'Għajnsielem tas-sapport finanzjarju, kif ukoll lil arċipriet u il-paroċċa tal-kollaborazzjoni. Dan it-tagħrif twassal mill – Kunsill Lokali ta' Għajnsielem.